Ego Hugo, Dei gratia Senonensis archiepiscopus, notum esse volo presentibus pariter et futuris quod Stephanus, abbas Sancti-Remigii Senonensis, vendidit æcclesiæ Pruliacensi terciam partem nemoris quod dicitur Pleinsul. Hoc autem capitulum ejus concorditer laudavit, testibus his qui interfuerunt: Galifrido scilicet, archidiacono, qui vice nostra aderat; Fromundo, capellano nostro; Leterico, clerico predicti Gaufridi; Isembardo, priore Vallis-Lucentis. Quia vero suprascripta portio nemoris ad jus Calmensis æcclesiæ pertinebat, Ansellus abbas, et conventus ipsius æcclesiæ hanc venditionem laudaverunt et sigillo suo firmaverunt. Hujus rei testes sunt (ut in carta anni 1166, nº CLXVII). Sciendum autem quod abbas Sancti-Remigii in eadem venditione perdonavit monachis Pruliacensibus XII denarios de censu decime, scilicet de XII solidis quos antea solvebant pro quadam parte decime Villænovæ; simulque concessit eis, et perpetuo possidendum laudavit quicquid acquisierant sub censu æcclesiæ suæ, salvo tamen censu ipso. Hoc totum capitulum ejus laudavit; et presentibus Pruliacensi abbate Hugone, Theoderico, monacho, et Malgerio converso, firmum esse decrevit. Testes qui interfuerunt. . . . . . Ut autem hec immobilem obtineant firmitatem, sigilli nostri auctoritate sunt confirmata. Actum, anno ab Incarnatione Domini Mº Cº LXº VIIº. Data per manum Fromundi, notarii et capellani nostri.